b"\n_START_ARTICLE_\nKass\n_START_SECTION_\nF\xc3\xbcsioloogia\n_START_PARAGRAPH_\nKodukass on v\xc3\xa4limuselt, eriti v\xc3\xa4rvuselt sarnane metskassiga. Sageli on neid raske teineteisest eristada, pealegi metsistuvad kodukassid tihti ja v\xc3\xb5ivad metskassidega ristuda._NEWLINE_Kassi aju kaalub 31,4 g._NEWLINE_Kasside normaalne rektaalne kehatemperatuur on 38,6\xc2\xa0\xc2\xb0C. Kassi s\xc3\xbcda l\xc3\xb6\xc3\xb6b 140 korda minutis. Normaalne verer\xc3\xb5hk on 160/100 mmHg._NEWLINE_Emakassi tiinus kestab 2 kuud. Korraga s\xc3\xbcnnib 2\xe2\x80\x936 poega._NEWLINE_Kass elab 10\xe2\x80\x9312, maksimaalselt 20 aastat vanaks._NEWLINE_Kassil on 38 kromosoomi.\n_START_SECTION_\nHaistmiselund\n_START_PARAGRAPH_\nKasside haistmiselundiks on Jacobsoni elund.\n_START_SECTION_\nAjalugu\n_START_PARAGRAPH_\nVarasemate paleontoloogiliste avastuste j\xc3\xa4rgi arvati, et kassi kodustamine sai alguse Vana-Egiptuses umbes 2000 eKr, kuid 2004 avastasid arheozooloogid kassi j\xc3\xa4\xc3\xa4nused inimese j\xc3\xa4\xc3\xa4nuste k\xc3\xb5rvalt K\xc3\xbcprose saarel asuvast vanemast matmispaigast, mille t\xc3\xb5ttu kassi kodustamine aeg paigutatakse n\xc3\xbc\xc3\xbcd ajavahemikku 9000\xe2\x80\x937500 eKr. Leitud kass on morfoloogiliste tunnuste poolest v\xc3\xa4ga l\xc3\xa4hedane aafrika metskassile, tal puuduvad kodustamisest tulenevad muutused skeletis. Seet\xc3\xb5ttu v\xc3\xb5is pigem olla tegemist taltsutatud kui kodustatud kassiga. Inimeste ja kasside kooselu sai t\xc3\xb5eliselt alguse koos p\xc3\xb5lluharimisega: viljaaidad meelitasid ligi hiiri ja rotte, need omakorda kasse, kes olid nende looduslikud vaenlased._NEWLINE_Carlos Driscoll tegi 979 kassi p\xc3\xb5hjal uurimuse, mis v\xc3\xb5imaldab j\xc3\xa4reldada, et kasside kodustamine sai t\xc3\xb5en\xc3\xa4oliselt alguse Viljaka Poolkuu piirkonnast. Sealjuures kodustati aafrika metskass viiel korral ajavahemikus 8000\xe2\x80\x936000 eKr._NEWLINE_Hiirte ja rottide p\xc3\xbc\xc3\xbcdjana on inimesed peale kodukassi pidanud ka teisi kaslasi \xe2\x80\x93 taltsutatud aafrika metskasse ja jaguarundisid._NEWLINE_Vana-Egiptuses palsameeriti kasse kui p\xc3\xbchi loomi samamoodi nagu inimesi. Kasse kaitses kassip\xc3\xa4ine jumalanna Bastet._NEWLINE_Egiptlaste kaudu \xc3\xb5ppisid kasse tundma kreeklased. Vana-Kreekas peeti kasse luksusloomadena, sest hiiri p\xc3\xbc\xc3\xbcdsid seal nirgid._NEWLINE_Vana-Roomas sai kassipidamine \xc3\xbcldiseks keisririigi ajastul. Seal v\xc3\xb5ttis ta tuhkrult ja nirgilt \xc3\xbcle hiirep\xc3\xbc\xc3\xbcdmise t\xc3\xb6\xc3\xb6. Aeg-ajalt kasutati teda ka aedades muttide t\xc3\xb5rjeks. Roomlaste kaudu levis kodukass mujalegi Euroopasse, kuigi esialgu v\xc3\xa4ikesel arvul. Kassi ladinakeelne nimi cattus p\xc3\xa4rineb 4. sajandil elanud Palladiuselt._NEWLINE_Skandinaavia m\xc3\xbctoloogias peeti kassi Freyja lemmikloomaks. Kujutleti, et kassid veavad Freyja s\xc3\xb5idukit._NEWLINE_Katoliikluses on kasside kaitsep\xc3\xbchak Gertrud Nivelles'ist._NEWLINE_Euroopas muutus kasside pidamine taas \xc3\xbcldiseks keskajal. Esialgu polnud temaga seotud mingeid halbu eelarvamusi ega uskumusi. Oma \xc3\xb6ise ringir\xc3\xa4ndamise ja salaja hiilimise t\xc3\xb5ttu muutus ta ebausu objektiks suhteliselt hiljuti._NEWLINE_Inimene on viinud kassi endaga kaasa kohtadesse, kus looduslikult v\xc3\xa4ikekiskjad varem puudusid. Teadaolevalt on kass seet\xc3\xb5ttu p\xc3\xb5hjustanud v\xc3\xa4hemalt 33 linnuliigi v\xc3\xa4ljasuremise.\n_START_SECTION_\nLiigitus\n_START_PARAGRAPH_\nN\xc3\xbc\xc3\xbcdisaja kodukasse liigitatakse pika- ja l\xc3\xbchikarvalisteks. Pikakarvalistest peetakse Eestis eriti angoora ja p\xc3\xa4rsia kasse, l\xc3\xbchikarvalistest euroopa kodukassi ja siiami kassi. Aretatud on ka karvutuid kassit\xc3\xb5uge, n\xc3\xa4iteks sfinks, ja sabata kasse, n\xc3\xa4iteks mani kass.\n_START_SECTION_\nK\xc3\xa4itumine\n_START_PARAGRAPH_\nKass p\xc3\xa4eval peamiselt puhkab ja magab nagu teisedki kaslased, \xc3\xb6\xc3\xb6siti peab jahti. Saagile \xe2\x80\x93 n\xc3\xa4rilistele, lindudele ja teistele v\xc3\xa4iksematele loomadele \xe2\x80\x93 l\xc3\xa4heneb ta hiilides. Kass armastab saagiga m\xc3\xa4ngida, enne kui ta surmab. Kass magab \xc3\xb6\xc3\xb6p\xc3\xa4evas tavaliselt 12\xe2\x80\x9316, m\xc3\xb5ned kassid kuni 20 tundi. Kodukassid, kes ei k\xc3\xa4i v\xc3\xa4ljas harjuvad \xc3\xbcsna ruttu inimese elur\xc3\xbctmiga. Toakassid m\xc3\xa4ngivad veidi aega enne magamaminekut ja siis magavad \xc3\xb6\xc3\xb6sel. Hommikul \xc3\xa4rkavad koos inimestega ning kui majarahvas on lahkunud magavad j\xc3\xa4lle.\n_START_SECTION_\nH\xc3\xa4\xc3\xa4litsused\n_START_PARAGRAPH_\nKaslaste h\xc3\xa4\xc3\xa4litsused koosnevad n\xc3\xa4ugumisest, kurrumisest, urisemisest, nurrumisest ja k\xc3\xa4hisemisest. Kass v\xc3\xb5ib n\xc3\xa4uguda inimesele kuuldamatutel sagedustel. Osa sellest on kassidel \xc3\xbchine (suuremate kaslastega on \xc3\xbchised madalamad helid), osa on omane \xc3\xbcksnes kassidele, osa on \xc3\xb5pitav._NEWLINE_Kurrumine on alati positiivne. Madala tooniga kurrumine t\xc3\xa4histab tavaliselt kutset. K\xc3\xb5rgema tooniga kurrumine on \xc3\xbcldiselt lihtsalt s\xc3\xb5bralikkuseavaldus. Kurrumine v\xc3\xb5ib l\xc3\xb5ppeda n\xc3\xa4ugatusega, mida v\xc3\xb5ib v\xc3\xb5tta t\xc3\xa4psustusena._NEWLINE_Urisemine on alati negatiivne, kui ei ole tegu m\xc3\xa4nguga. Madal aeglane urisemine on hoiatus, millele r\xc3\xbcnnakut peaaegu kunagi ei j\xc3\xa4rgne (n\xc3\xa4iteks, kui teine kass tuleb s\xc3\xb6\xc3\xb6mise ajal segama). Intensiivsem ja k\xc3\xb5rgem urisemine, mis v\xc3\xb5ib l\xc3\xb5ppeda madala k\xc3\xb5rgeneva n\xc3\xa4ugumisega, eelneb \xc3\xbcldiselt kaklusele, ent \xc3\xbcritab veel kaklust \xc3\xa4ra hoida._NEWLINE_K\xc3\xa4hisemine on alati v\xc3\xa4ga negatiivne, isegi m\xc3\xa4ngu puhul v\xc3\xb5ib n\xc3\xa4idata liialdamist. K\xc3\xa4hisemine eelneb tihti vahetult r\xc3\xbcnnakule, isegi kui vastane proovib p\xc3\xb5geneda._NEWLINE_Nurrumine v\xc3\xa4ljendab rahulolu m\xc3\xb5nusa keskkonnaga, rahulolu m\xc3\xa4\xc3\xa4ra n\xc3\xa4itab nurrumise intensiivsus. Kui kass on haige v\xc3\xb5i suremas, siis v\xc3\xb5ib ta \xc3\xbcritada ennast kurrumisega rahustada, l\xc3\xb5dvestada. Kass v\xc3\xb5ib \xc3\xbcritada end nurrumisega maha rahustada ka siis, kui miski teda h\xc3\xa4irib, n\xc3\xa4iteks s\xc3\xbcllev\xc3\xb5tmine._NEWLINE_N\xc3\xa4ugumise kasutusalad kattuvad teiste h\xc3\xa4\xc3\xa4litsuste kasutusaladega (siin on ainult \xc3\xbcldn\xc3\xa4ited, arvestamata t\xc3\xa4pse intonatsiooni ja sellest tulenevate t\xc3\xa4hendusvarjunditega). Vali kime n\xc3\xa4ugumine, mis l\xc3\xb5pus madalamaks muutub, on hoiatus. Vali kime n\xc3\xa4ugumine on pulmakutsung. Madal madalduv j\xc3\xa4rsult l\xc3\xb5ppev n\xc3\xa4ugatus on \xc3\xbcldiselt kutsung. V\xc3\xa4ga k\xc3\xb5rge tooniga piiksumisega kutsub ema poegi._NEWLINE_Enamasti on n\xc3\xa4ugumise t\xc3\xa4hendus inimesele intuitiivselt enam-v\xc3\xa4hem arusaadav, ka inimesele, kes pole varem kassidega kokku puutunud._NEWLINE_Kasside keham\xc3\xa4rgid koosnevad liikumisest. Ohu korral ajavad kassid turja k\xc3\xbc\xc3\xbcru, see v\xc3\xa4ljendab hoiatust. K\xc3\xb5rvade lidusseajamine on hoiatus. F\xc3\xbc\xc3\xbcsiline kontakt v\xc3\xa4ljendab \xc3\xbcldiselt positiivset suhtumist, kui ei ole tegu v\xc3\xb5itlusega. Pilgud ja muu on samuti mitmesuguse aimatava t\xc3\xa4hendusega._NEWLINE_Lisaks kasutavad kassid suhtlemiseks l\xc3\xb5hnasid.\n_START_SECTION_\nSeadustes\n_START_PARAGRAPH_\nEestis on inimestel t\xc3\xa4nap\xc3\xa4eval mitmete kohalike omavalitsuste loomapidamise eeskirjadega keelatud koerte ja kasside hulkuma laskmine._NEWLINE_Soomes asus 2003 aastal j\xc3\xb5usse seadus, mis lubab, m\xc3\xb5nede eranditega, kasse koduloomadena vabapidamisel hoida."